عراق ساوونما باخانلیغی، آمریکا بیرلشمیش دؤولتلری عسگرلرینین اولدوغو موصولداکی قیاره حربی هاوا  مرکزینه ۱۷ یئردن سالدیری تشکیل ائدیلدیگینی بیلدیردی.
باخانلیغا باغلی مئدیا گوونلیک شبکه‌سین‌ده وئریله‌ن یازی‌لی آچیقلامادا، موصولون گونئیینده‌کی قیاره هاوا حربی مرکزینه ۱۷ کاتیوشا راکتی آتیلدیغی، سالدیرینین جان ایتکی‌سینه یول آچمادیغی ایفاده ائدیلدی.
آچیقلامادا آیریجا سالدیرینی حیاتا گئچیره‌ن تروریستلرین توتولماسی اوچون گوونلیک گوجلرینین بؤلگه‌ده عملیات باشلاتدیغی قید ائدیلدی.
عملیات‌دا داعشلی ۳ تروریستین اؤلدورولدوگو و ۳ آراجین دا وورولدوغو بیلدیریلدی.
موصولون گونئیینده و شهر مرکزینه ۷۰ کیلومتر مسافه‌ده یئر آلان حربی هاوا مرکزی، ترور هؤرگوتو داعشدن آلیندیغی ۲۰۱۶دان بو یانا آمریکا عسگرلری طرفیندن ایستیفاده ائدیلیر.
آمریکا عسگرلری، موصولو داعشدن قورتارما عملیاتی چرچیوه‌سین‌ده، سؤز قونوسو هاوا مرکزینده عراق گوونلیک گوجلرینه مشاوره خدمتی وئریردی.
ترور هؤرگوتو داعشین جولای ۲۰۱۷ده موصولدان بؤیوک اوراندا تمیزله‌نمه‌سینه باخمایاراق، هؤرگوت عنصورلاری اؤزللیکله شهرین چؤللوک بؤلگه‌لرین‌ده قالماغا داوام ائد‌رک آرا آرا سالدیریلار تشکیل ائدیر.
